**Pranešimas spaudai**

**2025 05 06**

**Kalbos ir tapatybės klausimai bus aptariami konferencijoje bibliotekoje**

Gegužės 8 dieną Vilniaus apskrities Adomo Mickevičiaus viešojoje bibliotekoje jau ketvirtą kartą vyks kalbos entuziastus suburianti konferencija „Lietuvių kalba ir tapatybė“.Šių metų konferencijos programa kviečia pažvelgti į kalbą ne tik kaip į bendravimo priemonę, bet ir kaip į gyvą kultūros paveldą, formuojantį mūsų indentitetą.

**Turiningi pranešimai ir edukacinės veiklos**

Apie lietuviškumo puoselėjimą gyvenant užsienyje pasakos lituanistinio švietimo ekspertė Vilija Stukaitė, pranešime „Lituanistinė mokykla – vienijanti jėga išlaikant tapatybę“ atskleisianti, kaip lituanistinės mokyklos padeda šeimoms išlaikyti ryšį su kalba, kultūra ir tautine tapatybe. Gyvendami daugiakalbėje aplinkoje, vaikai neretai susiduria su klausimu – kas aš esu? Lituanistinė mokykla tampa saugia erdve, kur kalbama lietuviškai, kuriamas bendruomeniškumo jausmas ir skatinamas atviras požiūris į šiuolaikinės tapatybės įvairovę.

Vilniaus universiteto Baltijos kalbų ir kultūrų instituto Baltistikos katedros vedėja prof. dr. Daiva Sinkevičiūtė kvies patyrinėti pavardžių pasaulį. Pranešime „Lietuvių leksikos ir darybos elementų įvairovė mūsų pavardėse“ mokslininkė atskleis, kaip mūsų pavardėse slypi senųjų baltų kalbų klodai, leksinės šaknys, darybos priemonės ir regioniniai kalbiniai skirtumai.

Belgijoje gyvenanti lietuvių poetė A. Žagrakalytė pristatys literatūrinę esė „Ardėnų arklys“, pasakojančią apie ramius belgus, nervingus lietuvius ir jų arklius. „Svarstysiu apie vietą, kuriai priklausau. Ką reiškia gyventi tarp dviejų šalių ir tarp dviejų kalbų. Kodėl mano Belgijoje užaugę vaikai laisvai kalba lietuviškai ir kodėl už tai nenusipelnau jokio medalio“, – sako autorė.

Taip pat bus atidaryta Lietuvoje dar nematyto formato Gretos Kondrataitės-Paleckienės poezijos paroda „Mano širdies balsas“. Kiekvienas iš 15-os parodoje eksponuojamų eilėraščių pateikiamas be skyrybos ženklų, suteikiant žiūrovams galimybę tapti kūrėjais. Tokiu būdu parodos autorė kvies išgirsti eilėraščius savo vidiniu balsu, o kiekviena interpretacija taps nauju kūriniu.

Taip pat konferencijos metu politikas dr. Darius Kuolys apžvelgs senosios Lietuvos tapatybės ryšius su kalba, dr. Nijolė Tuomienė kalbės apie kintančią Pietryčių Lietuvos gyventojų tapatybę, vietiškumo sampratą ir daugiakalbystę, o Lietuvių kalbos instituto direktorius dr. Darius Ivoška aptars prūsų kalbos ir vardyno svarbą kultūrinėje atmintyje.

Teorinę konferencijos dalį papildys praktinės veiklos – ekskursija po A. Mickevičiaus biblioteką, edukacija „Stebuklingasis Juditos Vaičiūnaitės Vilnius“ bei Lietuvių kalbos dienų viktorina.

Konferenciją vainikuos dokumentinės apybraižos „Lietuviška tapatybė ir savastis“ (iš ciklo „Byla prieš carą“) peržiūra ir susitikimas su jos kūrėjais – dr. Violeta Meiliūnaite, Vytautu Jonu Juška ir Dainiumi Radzevičiumi.

Konferencija nemokama ir atvira visiems besidomintiems – kviečiame dalyvauti. Išsami programa – [čia](https://amb.lt/data/public/uploads/2025/04/lt-konferencija-2025.pdf).

*Konferencija yra remiama Valstybinės lietuvių kalbos komisijos, partneris –* Ekslibris.lt